སྐྱེས་བུ་འབྲིང་དང་ཐུན་མོང་བའི་ལམ་གྱི་རིམ་པ་ལས།ལས་འབྲས་ལ་ཡིད་ཆེས་བརྟན་པོ་རྙེད་པ་དེའི་སྟེང་ནས།བདག་ལྟ་མ་རིག་པའི་དབང་གིས་རང་གཞན་རིས་སུ་བཅད་དེ།རང་ཕྱོགས་ལ་ཆགས་པ་དང་གཞན་ཕྱོགས་ལ་སྡང་བ་སོགས་ཉོན་མོངས་པའི་སེམས་སྣ་ཚོགས་འབྱུང༌ལ།དེ་ལས་ལུས་ངག་ཡིད་གསུམ་གྱིས་དགེ་མི་དགེའི་ལས་སྣ་ཚོགས་སྤྱོད་པ་དང་།དེ་ལས་ཁམས་གསུམ་གྱི་བདེ་སྡུག་བཏང་སྙོམས་ཀྱི་ཚོར་བ་སྣ་ཚོགས་རང་དབང་མེད་པར་མྱོང་བཞིན་པའི་འཁོར་བའི་གནས་ལུགས་ལ་ངེས་པ་ཟབ་མོ་རྙེད་པ་དང་བསྟན་པའི་སྒོ་ནས།ལས་ཉོན་གྱི་གཞན་དབང་དུ་གྱུར་བའི་ལས་བསགས་པ་དང་།དེའི་འབྲས་བུ་ཐམས་ཅད་སྡུག་བསྔལ་གྱི་རང་བཞིན་ལས་མ་འདས་པ་མཐོང་ནས།དེ་ལས་ཐར་འདོད་ཀྱི་བསམ་པའི་ཀུན་ནས་བསླངས་ཏེ།རང་གི་ཉོན་མོངས་ངོས་ཟིན་པ་དང་།དེ་རང་གི་དགྲའི་གཙོ་བོར་བཟུང་ནས་རྟེན་འབྲེལ་ལུགས་འབྱུང་གི་སྒོ་ནས་འཁོར་བར་འཁོར་ཚུལ་དང་།རྟེན་འབྲེལ་ལུགས་ལྡོག་གི་སྒོ་ནས་ཐར་བ་འཐོབ་ཚུལ་བསྟན་པ་དང་སྒོམ་པས།རང་ཕྱོགས་ལ་ཆགས་པ་དང་གཞན་ཕྱོགས་ལ་སྡང་བ་སོགས་ཆགས་སྡང་རྨོངས་གསུམ་གྱི་བསམ་པ་ཐམས་ཅད་ཞི་ནས།ལས་ཉོན་གྱིས་བསྐྱེད་ཅིང་བསགས་པའི་བསག་བཅས་ཀྱི་ཚོར་བ་བདེ་བ་ནི་འགྱུར་བའི་སྡུག་བསྔལ་ཡིན་པ་ངོས་ཟིན་ནས།སྲིད་པའི་ཕུན་ཚོགས་ལ་སྲེད་པའི་བློ་ནི་མི་འདོད་སྡུག་བསྔལ་གྱི་རྒྱུ་མི་དགེ་བའི་ལས་ཐམས་ཅད་ཀྱི་སྣ་འདྲེན་ཡིན་པར་ངེས་ཤེས་གཏིང་ནས་རྙེད་པས།སེམས་ཅན་གཞན་ལ་གནོད་ཅིང་འཚེ་བའི་ལས་རྣམས་སྡོམ་པའི་སོར་ཐར་གྱི་སྡོམ་པ་མིག་གི་འབྲས་བུ་བཞིན་དུ་སྲུང་ཞིང༌།ཉོན་མོངས་མེད་པས་ལས་གསར་དུ་མི་གསོག་པ་དང༌།ལས་མ་བསགས་པས་སྡུག་བསྔལ་མྱོང་མི་དགོས་པའི་གཏན་གྱི་བདེ་བ་འཐོབ་པའི་ལམ་རྣམ་པར་དག་པ་རྙེད་པ་སྟེ།སྣོད་བཅུད་ཉམས་རྒུད་ཀྱི་རྩ་བར་གྱུར་པའི་ཆགས་སྡང་སོགས་རང་གཞིན་གྱིས་ཞི་བར་འགྱུར་རོ།།དེ་ལ་བཅོམ་ལྡན་འདས་ཀྱིས།འཇིག་རྟེན་སེམས་ཀྱིས་ཁྲིད་པ་སྟེ།།སེམས་ཀྱིས་ཡོངས་སུ་དྲངས་པ་ཡིན།།སེམས་ཀྱི་ཆོས་ནི་གཅིག་པུ་ཡིས།།དབང་གི་རྗེས་སུ་ཆོས་ཀུན་འགྲོ།།སེམས་དུལ་བ་ནི་ལེགས་པ་སྟེ།།སེམས་དུལ་བས་ནི་བདེ་བ་འདྲེན།།ཞེས་དང༌།བཤེས་སྤྲིངས་ལས།རྟེན་ཅིང་འབྲེལ་བར་འབྱུང་འདི་རྒྱལ་བ་ཡི།།གསུང་གི་མཛོད་ཀྱི་གཅེས་པ་ཟབ་མོ་སྟེ།།གང་གིས་འདི་ནི་ཡང་དག་མཐོང་བ་དེས།།སངས་རྒྱས་དེ་ཉིད་རིག་པ་རྣམ་མཆོག་མཐོང༌།།ཞེས་གསུངས་པ་ལྟར།རྟེན་འབྲེལ་ལ་ངེས་པ་ཟབ་མོ་རྙེད་པས།སེར་སྣ་དང༌།གཡོ་སྒྱུ་དང༌།གཞན་གྱི་ལོངས་སྤྱོད་ལ་སྲེད་པའི་ཆགས་པ་དང༌།ཟས་ལ་ཆགས་པ་སོགས་ཉོན་མོངས་ཐམས་ཅད་ངང་གིས་ཞི་སྟེ།ནོར་ལོངས་སྤྱོད་ལ་ཆོག་ཤེས་པ་དང་།སྒོ་གསུམ་རང་གི་ཉོན་མོངས་པ་བཅོས་བསྒྱུར་བྱེད་པའི་ལས་བག་ཡོད་ལ་རྟག་ཏུ་འབད་ཅིང་གནས་པས།སྣོད་བཅུད་ཉམས་རྒུད་ཀྱི་རྩ་བ་ཆད་པར་འགྱུར་བ་དང༌།འཁྲུག་རྩོད་དང་།ཐོན་ཁུངས་ཕུན་སུན་ཚོགས་པ་སྲེད་པས་སྔོག་འདོན་བྱེད་པ་སོགས་མེད་པར་འགྱུར་བས།ཞི་བདེ་ཕུན་སུམ་ཚོགས་པའི་བཀྲ་ཤིས་པའི་སྤྱི་ཚོགས་ཀྱི་རྒྱུན་སྐྱོང་ཐུབ་པར་འགྱུར་རོ།།